section_heading: Tijek i posljedice bitke
paragraph_text: U zoru 28. srpnja obje su se vojske postrojile za bitku sjeverno od Angore. Desnim osmanskim krilom zapovijedao je najstariji Bajazidov sin Sulejman, lijevim Stefan Lazarević, a centrom Bajazid osobno. Na krilima su se nalazili konjanici (spahije, akindžije i vazalne trupe), a u centru pješaci, janičari i azapi. Tok bitke može se rekonstruirati samo u glavnim potezima. alt=|lijevo|mini|Grafički prikaz bitke kod Angore Do sudara je došlo najprije između desnog tatarskog i lijevog osmanskog krila. Tatari su odbačeni akcijom srpskih trupa čiju hrabrost ističu bizantski i perzijski izvori. Srpski oklopnici bili su na angorskom bojištu najefikasniji ratnici. Na desnom osmanskom krilu trupe tek potčinjenih seldžučkih emirata prešle su na stranu Tatara. Nakon nekog vremena sva je laka osmanska konjica bila razbijena, a Stefan Lazarević odsječen od centra koji je čvrsto držao. Zahvaljujući svojim oklopnicima on se probio do Bajazida kako bi ga nagovorio da povuče avoje snage. Kada je ovaj to odbio, Stefan se povukao sam prema zapadu štiteći od tatarskih odreda Sulejmanovo povlačenje.